*****

ΚΑΝΟΝΙΣΜΟΣ (ΕΟΚ) αριθ. 1766/85 ΤΗΣ ΕΠΙΤΡΟΠΗΣ

της 27ης Ιουνίου 1985

για τις τιμές συναλλάγματος που εφαρμόζονται κατά τον καθορισμό της δασμολογητέας αξίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1224/80 του Συμβουλίου της 28ης Μαΐου 1980 περί της δασμολογητέας αξίας των εμπορευμάτων (1), όπως τροποποιήθηκε τελευταία από τον κανονισμό (ΕΟΚ) αριθ. 1055/85 (2), και ιδίως τα άρθρα 9 και 19,

Εκτιμώντας:

ότι, για τους σκοπούς της εφαρμογής του άρθρου 9 παράγραφος 1 του κανονισμού (ΕΟΚ) αριθ. 1224/80, και προκειμένου να εξασφαλιστεί η ομοιόμορφη εφαρμογή του Κοινού Δασμολογίου, πρέπει να καθοριστούν κοινοί κανόνες και κριτήρια όσον αφορά τις τιμές συναλλάγματος που εφαρμόζονται κατά τον καθορισμό της δασμολογητέας αξίας·

ότι η τιμή συναλλάγματος που θα εφαρμόζεται πρέπει να αντικατοπτρίζει όσο το δυνατόν ακριβέστερα την τρέχουσα αξία του σχετικού νομίσματος κατά τη χρονική στιγμή του προσδιορισμού της δασμολογητέας αξίας·

ότι προκειμένου να απλοποιηθεί η εργασία των διασαφιστών και των τελωνειακών υπηρεσιών είναι προτιμότερο οι τιμές αυτές συναλλάγματος να εφαρμόζονται για συγκεκριμένες περιόδους· ότι πρέπει, εξάλλου, να λαμβάνεται υπόψη η διαδικασία κατά την οποία η διασάφηση θέσεως σε ελεύθερη κυκλοφορία μπορεί να καταβάλεται αρκετές ημέρες προτού ο διασαφιστής είναι σε θέση να παρουσιάζει τα εμπορεύματα·

ότι η προσφυγή σε εβδομαδιαία τιμή συναλλάγματος που μπορεί να προσαρμόζεται σε περίπτωση σημαντικών διακυμάνσεων στις συναλλαγματικές τιμές ανταποκρίνεται πλήρως στις απαιτήσεις αυτές·

ότι το άρθρο 9 παράγραφος 2 του κανονισμού (ΕΟΚ) αριθ. 1224/80 καθορίζει ορισμένους κανόνες για τη μετατροπή των νομισμάτων, οι οποίοι πρέπει να εφαρμόζονται όταν οι τιμές συναλλάγματος δεν δημοσιεύονται από αρμόδιες αρχές των κρατών μελών, σύμφωνα με την παράγραφο 1 του εν λόγω άρθρου·

ότι οι αρμόδιες αρχές των κρατών μελών πρέπει να έχουν ευχέρεια καθορισμού της διαδικασίας που εφαρμόζεται στα νομίσματα για τα οποία η τιμή συναλλάγματος δεν δημοσιεύεται συνήθως, υπό τον όρο ότι οι τιμές συναλλάγματος που εφαρμόζονται γι' αυτά τα νομίσματα αντικατοπτρίζουν όσο το δυνατόν ακριβέστερα την τρέχουσα αξία τους που ισχύει στις εμπορικές συναλλαγές που γίνονται στο νόμισμα του ενδιαφερόμενου κράτους μέλους·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Δασμολογητέας Αξίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, νοούνται σαν:

α) «βεβαιωθείσα τιμή»:

- η τελευταία τιμή πώλησης συναλλάγματος που βεβαιώνεται για τις εμπορικές συναλλαγές στην περισσότερο αντιπροσωπευτική αγορά ή αγορές που ενδιαφερόμενου κράτους μέλους,

ή

- οποιαδήποτε τιμή συναλλάγματος που βεβαιώνεται με τον τρόπο αυτό και καθορίστηκε από το κράτος μέλος σαν η «βεβαιωθείσα τιμή », εφόσον αντικατοπτρίζει όσο το δυνατόν ακριβέστερα την τρέχουσα αξία του αντίστοιχου νομίσματος κατά τις εμπορικές συναλλαγές·

β) «δημοσεύται»: η γενική γνωστοποίηση κατά τον τρόπο που καθορίζεται από το ενδιαφερόμενο κράτος μέλος·

γ) «νόμισμα»: οποιαδήποτε νομισματική μονάδα που χρησιμοποιείται σαν μέσο διακανονισμού μεταξύ των νομισματικών αρχών ή στη διεθνή αγορά.

Άρθρο 2

1. Για την εφαρμογή του άρθρου 9 του κανονισμού (ΕΟΚ) αριθ. 1224/80, όταν τα στοιχεία που χρησιμοποιούνται για τον προσδιορισμό της δασμολογητέας αξίας ενός εμπορεύματος εκφράζονται σε νόμισμα διαφορετικό από εκείνο του κράτους μέλους όπου γίνεται η εκτίμηση, η τιμή συναλλάγματος που πρέπει να εφαρμοστεί για τον προσδιορισμό της αξίας αυτής στο νόμισμα του ενδιαφερόμενου κράτους μέλους είναι η βεβαιωθείσα τιμή κάθε Τετάρτης που δημοσιεύεται την ίδια ή την επόμενη ημέρα.

2. Η βεβαιωθείσα τιμή κάθε Τετάρτης εφαρμόζεται για τις επτά ημέρες που αρχίζουν από την Τέταρτη της επόμενης εβδομάδας, εκτός αν αντικατασταθεί από τιμή που καθορίζεται σύμφωνα με τις διατάξεις του άρθρου 4.

3. Όταν μία τιμή συναλλάγματος δεν βεβαιώνεται την Τετάρτη ή όταν βεβαιώνεται αλλά δεν δημοσιεύεται την ίδια ή την επόμενη ημέρα, η τελευταία βεβαιωθείσα τιμή για το εν λόγω νόμισμα που δημοσιεύεται κατά τη διάρκεια των προηγούμενων δεκατεσσάρων ημερών, θεωρείται σαν βεβαιωθείσα τιμή εκείνη την Τετάρτη.

Άρθρο 3

Όταν μία τιμή συναλλάγματος δεν μπορεί να καθοριστεί σύμφωνα με τις διατάξεις του άρθρου 2, η τιμή συναλλάγματος που χρησιμοποιείται για την εφαρμογή του άρθρου 9 του κανονισμού (ΕΟΚ) αριθ. 1224/80 καθορίζεται από το ενδιαφερόμενο κράτος μέλος και αντικατοπτρίζει όσο το δυνατό ακριβέστερα την τρέχουσα αξία του εν λόγω νομίσματος, στις εμπορικές συναλλαγές που γίνονται στο νόμισμα το κράτους μέλους αυτού.

Άρθρο 4

1. Όταν μια τιμή βεβαιωθείσα τη Δευτέρα που δημοσιεύεται την ίδια ή την επόμενη ημέρα διαφέρει κατά 5 % ή περισσότερο από την τιμή που καθορίζεται σύμφωνα με το άρθρο 2 για να αρχίσει να ισχύει την Τετάρτη που ακολουθεί, αντικαθιστά τη δεύτερη τιμή και εφαρμόζεται από την Τετάρτη σαν τιμή που χρησιμοποιείται για την εφαρμογή του άρθρο 9 του κανονισμού (ΕΟΚ) αριθ. 1224/80.

2. Όταν μια τιμή βεβαιωθείσα την Τετάρτη που δημοσιεύεται την ίδια ή την επόμενη ημέρα διαφέρει κατά 5 % ή περισσότερο από την τιμή που χρησιμοποιείται σύμφωνα με τις διατάξεις του παρόντος κανονισμού, αντικαθιστά τη δεύτερη τιμή και αρχίζει να ισχύει, την Παρασκευή που ακολουθεί, σαν τιμή που χρησιμοποιείται για την εφαρμογή του άρθρου 9 του κανονισμού (ΕΟΚ) αριθ. 1224/80. Αυτή η τιμή αντικατάστασης εξακολουθεί να ισχύει μέχρι και την Τρίτη της επόμενης εβδομάδας.

3. Όταν σε κράτος μέλος η τιμή συναλλάγματος δεν βεβαιώνεται τη Δευτέρα ή την Τετάρτη, ή, όταν βεβαιώνεται αλλά δεν δημοσιεύεται την ίδια ή επόμενη ημέρα, τότε βεβαιωθείσα τιμή, για την εφαρμογή των παραγράφων 1 και 2 στο εν λόγω κράτος μέλος, είναι η πλέον πρόσφατα βεβαιωθείσα τιμή που δημοσιεύεται πριν από τις εν λόγω Δευτέρα και Τετάρτη.

Άρθρο 5

Ο παρών κανονισμός αρχίζει να ισχύει στις 2 Οκτωβρίου 1985.

Εφαρμόζεται από τις 9 Οκτωβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουνίου 1985.

Για την Επιτροπή

COCKFIELD

Αντιπρόεδρος

(1) ΕΕ αριθ. L 134 της 31. 5. 1980, σ. 1.

(2) ΕΕ αριθ. L 122 της 25. 4. 1985, σ. 50.